На основу члана 41. став 3. Закона о заштити података о личности („Службени гласник РС”, број 87/2018), и члана 24. Статута ЈКП Водовод Златибор , директор предузећа дана 05.12.2019 .године, доноси

**ПРАВИЛНИК О ЗАШТИТИ ПОДАТАКА О ЛИЧНОСТИ**

**СВРХА И ЦИЉ ПРАВИЛНИКА**

**Члан 1.**

Правилник о заштити података о личности (у даљем тексту: **Правилник**) је кровни документ који регулише заштиту података о личности запослених, сарадника, консултаната и других лица ангажованих од стране ЈКП Водовод Златибор, као и других лица чије податке ЈКП Водовод Златибор обрађује (корисника, клијената), а у складу са Законом о заштити података о личности Републике Србије, Општом уредбом о заштити података Европске уније, и другим релевантним правним изворима у области заштите података о личности.

Циљ је да се обезбеди правна сигурност и транспарентност у погледу обраде података о личности запослених и других лица чија се подаци обрађују, као и да се утврди правни основ, сврха обраде, врсте података које се обрађују, права физичких лица у погледу обраде података о личности, мере заштите података, итд.

Правилник успоставља и обавезе запослених у погледу заштите података о личности физичких лица.

**ПОЈМОВИ И СКРАЋЕНИЦЕ**

**Члан 2.**

**УРЕДБА** (ЕУ) 2016/679 ЕВРОПСКОГ ПАРЛАМЕНТА И САВЕТА од 27. априла 2016. о заштити физичких лица у погледу обраде личних података и о слободном кретању таквих података и укидању Директиве 95/46 / ЕЦ (у даљем тексту: „Уредба”, „**ГДПР**”);

**Повереник за информације од јавног значаја** и заштиту података о личности Републике Србије (у даљем тексту: „Повереник”);

**Податак о личности** је сваки податак који се односи на **физичко лице** чији је идентитет одређен или одредив, непосредно или посредно, посебно на основу ознаке идентитета, као што је име и јмбг, обележја његовог физичког, физиолошког, генетског, менталног, економског, културног и друштвеног идентитета;

Посебне врсте података о личности су подаци којим се открива расно или етничко порекло, политичко мишљење, верско или филозофско уверење или чланство у синдикату, генетски податаци, биометријски подаци, подаци о здравственом стању, сексуалном животу или сексуалној оријентацији физичког лица;

**Обрада података о личности** је свака радња или скуп радњи које се врше аутоматизовано или неаутоматизовано са подацима о личности или њиховим скуповима, као што су прикупљање, бележење, разврставање, груписање, односно структурисање, похрањивање, уподобљавање или мењање, откривање, увид, употреба, откривање преносом, односно достављањем, умножавање, ширење или на други начин чињење доступним, упоређивање, ограничавање, брисање или уништавање (у даљем тексту: обрада);

**Руковалац** је физичко или правно лице, односно орган власти који самостално или заједно са другима одређује сврху и начин обраде. Законом којим се одређује сврха и начин обраде, може се одредити и руковалац или прописати услови за његово одређивање;

**Обрађивач** је физичко или правно лице, односно орган власти, који обрађује податке о личности у име руковаоца.

**ПОДАЦИ О ЛИЧНОСТИ КОЈИ СЕ ОБРАЂУЈУ**

**Члан 3.**

ЈКП Водовод Златибор може обрађивати следеће податке о личности запослених:

име и презиме, адреса, датум и место рођења, пол, брачно стање, матични број, број личне карте, држављанство, број здравственог осигурања (ЛБО); професионалне квалификације: степен образовања, подаци о вештинама, знању страних језика, обукама, историја запослења, биографија; Финансијски подаци: број банковног рачуна, подаци о заради и додтаним накнадама; Подаци о извршењу радних обавеза: позиција, пословна е-маил адреса, ИП адреса, приступна шифра; Комуникацијски подаци: е-маил, број телефона, контакт сродника за хитне случајеве; као и други подаци неопходни за извршење законом прописаних обавеза послодавца и реализације уговора о раду, односно другог уговорног односа између запосленог и ЈКП Водовод Златибор.

ЈКП Водовод Златибор може обрађивати и одређене категорије посебних врста података о личности, попут података о здравственом стању или података о верском опредељењу, а у складу са чланом 17. ЗЗПЛ. Mогу обрађивати посебне врсте податкa о личности запослених за сврху извршења обавеза или примене законом прописаних овлашћења у облaсти рада, социјалног осгурања и заштите.

ЈКП Водовод Златибор може обрађивати следеће податке о личности кандидата за посао:

име и презиме, јмбг, датум и место рођења; професионалне квалификације садржане у радној биографији и мотивационом писму: степен образовања, титуле, подаци о вештинама, знању страних језика, обукама, листа претходних послодаваца; Комуникацијски подаци: е-маил, број телефона.

ЈКП Водовод Златибор може обрађивати следеће податке о личности корисника/клијената:

Име и презиме, назив послодавца којe лице представља или из које долази, датум рођења, јмбг,место рођења, адресу пребивалишта, пол, податке о академским и професионалним квалификацијама, контакт е-маил адреса, контакт телефон.

ЈКП Водовод Златибор не обрађује већи број или другу врсту личних података од оних који су потребни да би се испунила наведена сврха. Уколико се обрада посебних врста података врши на основу сагласности лица , та сагласност мора бити дата у писаној форми која обухвата детаљне информације о врсти података који се обрађују, сврси обраде и начину коришћења података.

Посебна сагласност није потребна ако лице подноси захтев за решавање неког свог питања, чиме се сматра да је дао сагласност руковаоцу за обраду података о личности.

**ИЗВОР ПОДАТАКА О ЛИЧНОСТИ ЗАПОСЛЕНИХ, КОРИСНИКА И КЛИЈЕНАТА**

**Члан 4.**

Подаци о личности прикупљени од запосленог лица, корисника, клијента:

опште је правило да податке о личности прикупљамо директно од лица на које се подаци односе (електронским, писаним или усменим путем).

Подаци о личности које прикупљамо од других извора:

ЈКП Водовод Златибор може прикупљати податке о запосленима и кандидатима за посао и од других извора, пре свега бивших послодаваца, под условом да се ради о подацима који су релевантни за запослење. Сви прекомерни подаци биће трајно брисани.

**СВРХА ОБРАДЕ ПОДАТАКА**

**Члан 5.**

ЈКП Водовод Златибор обрађује податке о личности у доле наведене сврхе, a не обрађује више података или шири круг података од оних који су неопходни за остварење наведених сврха.

1. **Запошљавање и управљање људским ресурсима**

Обрађују се подаци о личности за потребе успостављања и реализације радног односа, укључујући и друге уговорне односе по основу којих ЈКП Водовод Златибор ангажује сараднике и консултанте. Обрађују се подаци за потребе утврђивања адекватности и квалификација кандидата за одређена радна места; за управљање радним временом и одуствима; за обрачун зарада, путних трошкова и дневница; за утврђивање накнада по основу боловања-дознаке и других видова одсуства са радног места; за процену напредовања запослених; за обезбеђивање додатних обука и едукација; за повреду радне обавезе.

ЈКП Водовод Златибор обрађује податке о личности ради испуњења правних обавеза и усклађивања пословања са релевантним правним прописима, пре свега из домена радног законодавства.

**Руковалац**: -руководилац правних послова

-руководилац службе рачуноводства

-књиговођа обрачуна зарада

-референт за безбедност и здравље на раду

1. **Пословне активности**

ЈКП Водовод Златибор обрађује податке о личности за потребе управљања пројектима, организацију канцеларијског пословања, за плаћање роба и услуга и пословни развој. Податке обрађује и за сврхе извештавања донатора и наручилаца услуга о реализованим пројектима.

**Руковалац:** директор предузећа

**3. обрада података корисника-клијената**

**Руковалац**:-пословођа службе наплате

-руководилац службе водоснабдевања

-референт принудне наплате

-референт набавке

-запослени на изради техничких услова

-запослени на архивирању предмета

**4. обрада података у поступцима јавних набавки**

**Руковалац** : службеник за јавне набавке

**5. обрада података од стране обрађивача**

Између руковалаца и обрађивача уредити односе око заштите података о личности уговором.

**Руковалац:** обрађивач и руковалац код послодавца

**6.видео надор и заштита података о личности , комуникације, информационе технологије ,информациона безбедност и сервер**

ЈКП Водовод Златибор може да обрађује податке о личности путем видео надзора само уколико је то неопходно ради безбедности лица и имовине , односно када због природе делатности коју обавља , постоји могући ризик по лица, и ако постоји легитимни интерес –оправдање за то и у складу са Законом о приватном обезбеђењу.

Руковалац мора донети одлуку у писаној форми која треба да садржи разлоге за увођење видео надзора и да на јасан и видан начин истакне обавештење да је видео надзор у току и назив лица које врши надзор.

Обрађују се подаци о личности у сврхе управљања и одржавања функционисања комуникацијске и информационе мреже, те одржавања информационе безбедности и заштити сервера.

**Руковалац**:-директор предузећа

-техничар за одржавање информационих система и технологија

**7. архива**

Документација о подацима запослених, уговори о прикључку на водоводну мрежу и други подаци о физичким лицима одложени у архиви морају бити закључани.

**Руковалац**: -руководилац рачуноводства

-секретарица

Сви руковаоци у оквиру послодавца и обрађивачи који обављају послове за послодавца су у обавези да примењују Закон о заштити података о личности, обрађују их у сврху намене у складу са правним основом, исте чувају, обезбеђују, и не чине доступним другим лицима.

**УСТУПАЊЕ ПОДАТАКА И ИЗНОШЕЊЕ ПОДАТАКА ИЗ РЕПУБЛИКЕ СРБИЈЕ**

**Члан 6.**

ЈКП Водовод Златибор уступаће личне податке трећим лицима само за потребе наведене у наставку. ЈКП Водовод Златибор предузеће све потребне мере како би се осигурало да се лични подаци обрађују и обезбеђују у складу са важећим прописима.

ЈКП Водовод Златибор може податке о корисницима услуга пружених у оквиру пројеката које финансирају међународни донатори износити из Републике Србије, у којим случајевима ће се примењивати важећа правила изношења података.

Спољни пружаоци услуга:

Када је то потребно, ЈКП Водовод Златибор може ангажовати трећа лица – пружаоце услуга – да врше поједине радње обраде података за наш рачун и у наше име, у складу са Законом .

Јавни органи:

Личне податке уступиће се јавним органима само када је то законом прописано. ЈКП Водовод Златибор ће, одговорити на образложене и писане захтеве судова, тужилаштава, и других јавних органа.

**РОКОВИ ЧУВАЊА ПОДАТАКА**

**Члан 7.**

Лични подаци неће бити задржани дуже него што је то неопходно за остварење сврхе за коју су прикупљени.Уколико је рок чувања података о личности прописан законом, ЈКП Водовод Златибор задржаће податке у датом законском року.

Након испуњења сврхе, односно истека законом прописаног рока за чување података, подаци ће бити трајно обрисани.

У одређеним случајевима, лични подаци се могу чувати дужи временски период, за потребе испуњења законских обавеза или за успостављање, вршење или одбрану правног захтева, у складу са важецим законима.

За податке одговорни су руковаоци сваки из своје области прописане чланом 5. овог Правилника, а акте и документацију која садржи податке о личности чувати колико је то предвиђено законима по свакој области.

**ПРАВА ЛИЦА У ПОГЛЕДУ ЗАШТИТЕ ПОДАТАКА О ЛИЧНОСТИ**

**Члан 8.**

Право на обавештење о обради и увид:

Запослени и друга лица на која се подаци односе имају право да буду обавештени о обради њихових личних података и праву на приступ њиховим личним подацима (које укључује преглед, читање, слушање података и прављење забележака).

Право на добијање копије:

Запослени и друга лица на која се подаци односе имају право на издавање копије података од стране ЈКП Водовод Златибор .

Права лица поводом извршеног увида:

Након извршеног увида лица на која се подаци односе имају право да од ЈКП Водовод Златибор захтевају исправку, допуну, ажурирање, брисање података, као и прекид и привремену обуставу обраде.

Право на повлачење сагласности:

У ситуацијама када је правни основ за обраду личних података сагласност лица на које се подаци односе, то лице има право да у било ком тренутку повуче дату сагласност, у писаном облику.Такође, лице на које се подаци односе има право да се противи обради личних података у циљу директног маркетинга и затражи ограничење обраде у неким другим случајевима.У случају да лице на које се подаци односе није задовољно одговором ЈКП Водовод Златибор на захтев за испуњавање права у погледу заштите личних података, има право да поднесе жалбу Поверенику за информације од јавног значаја и заштиту података о личности .

**ОБАВЕЗЕ ЗАПОСЛЕНИХ**

**Члан 9.**

Запослени су обавезни да уступе своје личне податке који су потребни ЈКП Водовод Златибор за испуњавање својих законских обавеза и спровођење свог пословања и да чувају податке у рачунарима под шифром .

Запослени , руковаоци и обрађивачи су обавезни да поштују и штите личне податке које обрађују током рада.Запослени могу обрађивати само оне податке којима им је дозвољен приступ, у складу са задацима које обављају, у противном чине повреду радне обавезе.За више информација запослени се могу обратити контакт особи задуженој за **заштиту података о личности** у ЈКП Водовод Златибор одређеној одлуком директора и у обавези су да са њим сарађују.

Лице за заштиту података о личности кординира рад између Повереника, руковалаца, обрађивача и запослених и одговоран је у складу са Законом.

На питања која нису регулисана овим правилником , примењиваће се Закон, као и остали правнорелевантни прописи који садрже одредбе о заштити података о личности.

Измене и допуне овог правилника врши одговорно лице које је и донело правилник, на начин предвиђен за његово доношење.

**СТУПАЊЕ НА СНАГУ**

**Члан 10.**

Овај Правилник ступа на снагу осмог дана од дана објављивања на огласној табли.

**ДИРЕКТОР ПРЕДУЗЕЋА**

Раде Јовановић